Βασίλειος Ραποτίκας

Ο Βασίλειος Ραποτίκας (1888 - 1943 ή 1944, αναφέρεται και ως Ραμπότικας ή Ραμπουντίκας) ήταν Έλληνας δοσίλογος, ο οποίος έμεινε γνωστός για τη δράση του την περίοδο της Κατοχής ως ηγετικό στέλεχος της αποσχιστικής Ρωμαϊκής Λεγεώνας.

 Βιογραφία 
Ο Ραποτίκας γεννήθηκε το 1888 στον Γράμμο, που τότε ανήκε στην Οθωμανική Αυτοκρατορία, και ήταν Αρβανιτόβλαχος, ενώ σύμφωνα με μια εκδοχή ενδέχεται να καταγόταν από περιοχή της σημερινής Αλβανίας. Αναφέρεται πως σε νεαρή ηλικία συμμετείχε στον Μακεδονικό Αγώνα. Αργότερα έδρασε επί σειρά ετών ως ληστοκτηνοτρόφος και ληστοτρόφος, όντας εγκαταστημένος από τα πρώτα χρόνια του Μεσοπολέμου στην περιοχή της Λάρισας. Παράλληλα, μέσω των δραστηριοτήτων του είχε αποκτήσει αρκετές διασυνδέσεις στη Θεσσαλία, την Ήπειρο και τη δυτική Μακεδονία, ωστόσο αργότερα υπέστη οικονομική καταστροφή.

Με την έναρξη της Κατοχής, ο Ραποτίκας εντάχθηκε στη Ρωμαϊκή Λεγεώνα των Διαμάντη και Ματούση. Ανέλαβε την αρχηγία της πρώτης ένοπλης ομάδας της οργάνωσης, ξεκινώντας τη δράση του ήδη από το καλοκαίρι του 1941 σε κοινές επιχειρήσεις με ιταλικές δυνάμειςΠαπαγιάννης (2004). σελ. 616.. Το τμήμα του, το οποίο αποτέλεσε - μαζί με εκείνο του Γ. Μητσιμπούν(ι)α - ένα από τα δύο κυριότερα ένοπλα σώματα της δοσιλογικής οργάνωσης, χαρακτηρίζεται από άποψη στελέχωσης και πειθαρχίας ως χαμηλής ποιότητας, αλλά και ιδιαιτέρως βίαιοΚαλογρηάς (2012). σελ. 102-103.Παπαγιάννης (2004). σελ. 207-208.. Παράλληλα, ο Ραποτίκας συμμετείχε και σε διάφορες προπαγανδιστικές δράσεις της οργάνωσηςΠαπαγιάννης (2004). σελ. 207.. Το 1942, δυνάμεις του ΕΛΑΣ πραγματοποίησαν αποτυχημένη ενέδρα εναντίον του στην οποία σκοτώθηκε ένας από τους άνδρες του. Ενδιάμεσα, φαίνεται να απέρριψε προτάσεις περί αποχώρησης από τη Λεγεώνα και ένταξής του στον ΕΛΑΣΠαπαγιάννης (2004). σελ. 208..

Εντέλει ο Ραποτίκας αιχμαλωτίστηκε από τον ΕΛΑΣ, διαπομπεύτηκε και ακολούθως εκτελέστηκεΚαλογρηάς (2012). σελ. 107. ή λιντσαρίστηκεΠαπαδόπουλου (2020). σελ. 378. από το πλήθος. Ο θάνατός του εντοπίζεται χρονικά λίγες ημέρες μετά την ιταλική συνθηκολόγηση ή - σύμφωνα με άλλη εκδοχή - κατά την περίοδο της Απελευθέρωσης.

 Παραπομπές 

Κατηγορία:Έλληνες βλάχικης καταγωγής
Κατηγορία:Δωσιλογισμός κατά τον Β΄ Παγκόσμιο Πόλεμο
Κατηγορία:Μακεδονομάχοι
Κατηγορία:Βλάχοι στρατιωτικοί
Κατηγορία:Λεγεώνα των Βλάχων